Kalle Myllymaa

**Kalle Eemil Myllymaa**  (s. 25. maaliskuuta 2002 Pori) on suomalainen jääkiekkoilija, joka pelaa SM-liigajoukkue Turun Palloseurassa. Hän on pelipaikaltaan keskushyökkääjä, mutta Myllymaa on pelannut myös laidassa.

## Ura
### Seuraura
Myllymaa aloitti jääkiekkoilun viisivuotiaana Porin Ässissä. Hän toimi kaudella 2017–2018 seuran C-nuorten kapteenina. Myllymaa oli tehoilla 9+8=17 joukkueen paras maalintekijä ja hän jakoi sisäisen pistepörssin voiton Thomas Hölsömäen kanssa. Myllymaa vahvisti myös Ässien B2-nuoria pudotuspeleissä, jotka päättyivät SM-hopeaan. Kaudella 2020–2021 hän nousi seuran U20-joukkueen kapteeniksi. Myllymaa oli joukkueen toiseksi paras pistemies Valtteri Karnarannan jälkeen tehoilla 14+24=38.

Kauden 2021–2022 kynnyksellä, syyskuussa 2021 Myllymaa teki Ässien kanssa kolmivuotisen SM-liigasopimuksen. Hän teki liigadebyyttinsä runkosarjan viidennellä kierroksella 18. syyskuuta 2021 Oulun Kärppiä vastaan. Myllymaa merkittiin Ässien kolmosketjun vasempaan laitaan toista liigaotteluaan pelanneen Feetu Knihdin ja kolmatta liigaotteluaan pelanneen Jami Virtasen viereen. Hän sai ottelussa jääaikaa 10.59 minuuttia ja Myllymaa keräsi teholukeman –1. Hän sai myös yhden kahden minuutin jäähyn koukkaamisesta. Liigauransa avausmaalin Myllymaa teki neljännessä ottelussaan 28. tammikuuta 2022 SaiPaa vastaan. Hän teki Ässien 5–6-tappioon päättyneessä samassa ottelussa myös kolme syöttöpistettä. Markku Tähtinen valitsi Myllymaan ottelun Alumnien tähtien kakkostähdeksi. Hän pelasi SM-liigassa kauden aikana kaikkiaan 22 runkosarjaottelua tehopistein 2+5=7. Hän pelasi miesten pelejä myös kolmen ottelun verran lainalla Mestis-joukkue Kokkolan Hermeksessä tammikuussa 2022, kun Ässät lainasi sinne Myllymaan ja kuusi muuta nuorta pelaajaansa joukkueessa ilmenneiden koronavirustartuntojen myötä. Suurimman osan kaudestaan hän pelasi kuitenkin Ässien U20-joukkueessa. Myllymaa oli tehoilla 11+34=45 joukkueen paras syöttäjä ja toiseksi paras pistemies Leevi Viitalan jälkeen.

Myllymaa pelasi kaudella 2022–2023 SM-liigassa 26 runkosarjaottelua tehopistein 2+3=5. Hän pelasi ison osan kaudestaan vielä myös Ässien U20-joukkueessa. Hän aloitti kauden 2023–2024 Ässissä, mutta lokakuussa 2023 hänen sopimuksensa purettiin yhteisymmärryksessä. Hän pelasi Ässissä kolmen kauden ajan yhteensä 51 runkosarjaottelua. Muutamaa päivää myöhemmin Myllymaan tiedotettiin siirtyvän monikansallisen Alps Hockey Leaguen itävaltalaisjoukkue RB Hockey Juniorsiin. Hän teki siellä runkosarjassa 25 ottelussa tehot 20+22=42, joilla Myllymaa voitti joukkueen sisäisen piste- ja maalipörssin. Hän edusti Red Bullia myös Itävallan kansallisen kakkossarjatason pudotuspeleissä, jotka päättyivät mestaruuteen. Myllymaa pelasi kauden aikana myös joukkueen emoseura EC Salzburgissa monikansallisessa ICE Hockey Leaguessa tehden kolmessa ottelussa yhden maalin.

Toukokuussa 2024 Myllymaa siirtyi juhannusviikolle ulottuvalla koesopimuksella Mestis-joukkue Jokereihin. Koesopimuksen päätyttyä 25. kesäkuuta Myllymaa siirtyi kauden 2024–2025 kattavalla sopimuksella Ranskan Ligue Magnusissa pelaavan Cergy-Pontoisen joukkueeseen. Hän oli joukkueen paras pistemies ja syöttäjä tehoilla 13+29=42. Kaudella 2025–2026 Myllymaa pelasi Ligue Magnusia Marseillessa 26 ottelua, joissa hän teki kahdeksan maalia ja 16 tehopistettä. Tammikuussa 2026 hän palasi takaisin SM-liigaan, kun hän siirtyi TPS:ään loppukauden mittaisella sopimuksella.

### Maajoukkueura
Myllymaa on pelannut kaksi nuorten ja viisi poikien maaottelua.

## Muuta
Myllymaa harrasti lapsena myös yleisurheilua. Hänen isänsä Jouni Myllymaa on toiminut Ässien junioripäällikkönä ja monivuotisena juniorivalmentajana.

Kalle Myllymaa on maininnut esikuvikseen Sidney Crosbyn ja Pavel Datsjukin.

## Tilastot

## Lähteet
*
*
*

### Viitteet